ร้านนี้เป็นร้านที่เซฟไว้ในลิสต์นานมากแต่พึ่งได้มีโอกาสมาทดลองทาน ที่จอดรถในร้านมีไม่มาก ถ้ามาเร็วมีที่จอดแน่นอนแต่ถ้าเต็มก็ต้องจอดริมกำแพงใกล้ร้าน มีพนักงานคอยโบกรถให้แต่ไม่ค่อยมีประสิทธิภาพเท่าไหร่ ตอนมาเปิดประตูรถให้แทนที่จะระวังไม่ให้ประตูรถเราไปโดนรถคนอื่นกลับเปิดไปโดนเฉยเลย ที่ก็ห่างตั้งเยอะ เปิดประตูเองจะดีกว่า (ขอบ่นเล็กน้อย)

ตัวร้านตกแต่งดี มีทั้งที่นั่งในห้องแอร์และที่นั่งด้านนอก แต่ช่วงอากาศร้อน นั่งข้างนอกอาจจะร้อนไปซักนิด ร้านนี้ขายดีมากเพราะฉะนั้นควรจองก่อนมาถ้าเป็นวันหยุด

บริเวณทางเข้าร้าน มีเตาพิซซ่าขนาดใหญ่ พร้อมวัตถุดิบ เหมือนเป็นอาหารไฮไลท์ของทางร้าน ข้อดีคือพิซซ่ามีทั้งแบบใส่ซอสและไม่ใส่ มีขนมปังหลายแบบให้เลือก คนที่ไม่ชอบทานซอสพิซซ่าแต่ชอบทานขนมปังพิซซ่าน่าจะถูกใจ

วันนี้มาทานแค่ 2 คนแต่อยากทานอาหารหลายอย่าง เลยใช้วิธีสั่งมาแชร์กันตรงกลาง ไม่ได้เรียงตาม appetizer, main, dessert นะคะ สั่งมาทุกจานที่อยากทาน ซึ่งเยอะเกินไปสำหรับ 2 คน จริงๆ อยากสั่งของหวานมาลองแต่ทานไม่ไหว กะไว้ว่าจะมาลองใหม่รอบหน้า

ขนมปังที่เสริฟให้ทานระหว่างรออาหาร มี 2 ชนิด อร่อยทั้ง 2 แบบ ทานคู่กับน้ำมันมะกอกใส่  balsamic และน้ำมันพริกเล็กน้อย เข้ากันดีมาก แต่ขนมปังพิซซ่าเสริฟมาจุ๋มจิ๋มไปนิด (3 ชิ้น) น่าจะเสริฟมาซัก 4 ชิ้นกำลังดี

เมนูที่ลองวันนีมี Pizza Sant'ilario และ Parma Stracciatella อย่างละครึ่ง เพราะอยากกินทั้งคู่แต่ตัดสินใจไม่ได้ ซึ่งคิดไม่ผิดเลย แม้ว่าจะใช้ชีสและแฮมคนละแบบแต่อร่อยทั้งคู่ แป้งพิซซ่าที่นี่ชนะเลิศ กรอบนอกนุ่มใน ชอบมาก

เมนูถัดมา Wagyu Beef Ribeye (200 g.) สั่งแบบ Medium Rare เนื้อคุณภาพดี นุ่มละลายในปาก จริงๆ สามารถระบุได้ถ้าอยากได้ขนาดใหญ่กว่านี้ เพราะที่ร้านนี้เค้าขายขั้นต่ำ 200 g.

เมนูสุดท้าย ซึ่งเป็นเมนูที่ตั้งใจมาทานร้านนี้โดยเฉพาะ Capellini Al Granchio Intero (950 บาท) เหมาะสำหรับคนชอบทานปูไข่ เพราะไข่ปูมาตู้มๆ เนื้อปูแกะมาแบบไม่มีเปลือกปูมากวนใจ ที่ชอบคือ เส้นลวกมาได้ดี แม้ไม่ถึงกับขนาด al dente แต่ก็ไม่เละ เป็นจานที่ชอบสุดของวันนี้ ซึ่งจริงๆ ก็ถูกใจทุกรายการ

การบริการค่อนข้างใส่ใจ แม้จะยังไม่เท่ากับบริการตามโรงแรม 5 ดาว แต่ถือว่าดีในระดับนึง พนักงานอาจจะไม่ได้มาถามว่าต้องการใส่พริกไทยหรือชีสเพิ่มมั๊ยตอนเสริฟอาหารบางจาน

บางรีวิวมีบอกว่าเสริฟ limoncello ตอนจบมื้อ แต่วันนี้ไม่มีนะคะ ไม่แน่ใจว่าเสริฟเฉพาะ dinner หรือเปล่า ราคาโดยรวมค่อนข้างสมเหตุสมผลกับคุณภาพวัตถุดิบที่ใช้ เป็นอีกร้านที่กลับมาทานได้อีกเรื่อยๆ